P6_TA(2005)0182

Doha arenguprogramm

Euroopa Parlamendi resolutsioon Doha vooru hindamise kohta Maailma Kaubandusorganisatsiooni peanõukogu 1. augusti 2004. aasta otsuse järel (2004/2138(INI))

Euroopa Parlament,

- võttes arvesse Maailma Kaubandusorganisatsiooni (WTO) peanõukogu 1. augusti 2004. aasta otsust;

- võttes arvesse komisjoni 26. novembri 2003. aasta teatist nõukogule, Euroopa Parlamendile ning Euroopa majandus- ja sotsiaalkomiteele "Taaselustades Doha arenguprogrammi läbirääkimisi – ELi perspektiiv";

- võttes arvesse komisjoni 25. septembri 2003. aasta töödokumenti "Doha arenguprogramm pärast Cancúni";

- võttes arvesse oma 25. septembri 2003. aasta resolutsiooni [1] WTO viienda ministrite konverentsi kohta Cancúnis;

- võttes arvesse oma 3. juuli 2003. aasta resolutsiooni [2] ettevalmistuste kohta WTO viiendaks ministrite konverentsiks Cancúnis;

- võttes arvesse 14. novembril 2001. aastal Dohas vastu võetud WTO neljanda ministrite konverentsi deklaratsiooni ja võttes arvesse oma 13. detsembri 2001. aasta resolutsiooni [3] WTO Katari kohtumise kohta;

- võttes arvesse oma 18. novembri 1999. aasta resolutsiooni [4] komisjoni teatise kohta nõukogule ja Euroopa Parlamendile seoses ELi seisukohaga WTO Millenniumi voorus;

- võttes arvesse oma 15. detsembri 1999. aasta resolutsiooni [5] WTO kolmanda ministrite konverentsi kohta Seattle'is;

- võttes arvesse oma 13. märtsi 2001. aasta resolutsiooni [6], mis sisaldab Euroopa Parlamendi soovitusi komisjonile läbirääkimisteks WTO Built-In programmi üle;

- võttes arvesse Sutherlandi aruannet WTO tuleviku kohta;

- võttes arvesse oma 9. märtsi 2005. aasta resolutsiooni ettepaneku kohta nõukogu määruse vastu võtmiseks üldiste tariifsete soodustuste kava kohaldamise kohta [7];

- võttes arvesse 24.– 26. novembril 2004. aastal peetud kolmanda WTOd käsitleva parlamentaarse konverentsi lõppdeklaratsiooni;

- võttes arvesse oma 25. oktoobri 2001. aasta resolutsiooni [8] avatuse ja demokraatia kohta rahvusvahelises kaubanduses;

- võttes arvesse kodukorra artiklit 45;

- võttes arvesse rahvusvahelise kaubanduse komisjoni raportit ja arengukomisjoni ning põllumajanduse ja maaelu arengu komisjoni arvamusi (A6-0095/2005),

A. arvestades, et WTO peanõukogu 1. augusti 2004. aasta otsuse (peanõukogu otsus) järgi on WTO 148 liiget loonud raamistiku Doha arenguprogrammi läbirääkimiste jätkamiseks viies põhivaldkonnas ja taastanud Cancúni läbirääkimiste käigus kaotatud usalduse uue koostöövaimu alusel, mille eesmärk on tagada Doha vooru edukas lõpetamine ja mitmepoolse kaubandussüsteemi edukas toimimine;

B. arvestades, et sama ulatuslikku edu on vaja saavutada kõigi peanõukogu otsuse teemade valdkonnas ja Doha arenguprogrammi tööprogrammi osas üldiselt, kus asetatakse läbirääkimiste keskseks küsimuseks areng, ja arvestades, et EL peab toetama laiaulatuslikku tegevuskava, mille eesmärk on kohane kaubanduse liberaliseerimine, kõikide dumpingu- ja kaubandust moonutavate meetmete vajajuurimine, eri- ja diferentseeritud kohtlemise ning toiduohutuse kaitsemehhanismide tugevdamine, et seada esikohale sotsiaalne õiglus ja areng ning saavutada arenguriikide sügavam integratsioon maailma kaubandussüsteemi – eesmärk, mis on talletatud Euroopa põhiseaduse lepingus (artikkel III-292 lõige 2 punkt e);

C. arvestades, et Doha vooru edukas lõpetamine peab kaasa aitama ülemaailmse majanduskasvu suurenemisele ja vaesuse vähendamisele, ja arvestades, et alatoitumise, nälja ja tervisega seotud probleemidele peab kuuluma läbirääkimiste käigus silmapaistvam koht kooskõlas ÜRO millenniumi deklaratsioonis sätestatuga;

D. arvestades, et mitmepoolse kaubandussüsteemi edasine reguleerimine, arenguriikide optimaalne integreerimine maailma kaubandussüsteemi ja paremini toimiv WTO on alati olnud ELi kaubanduspoliitika põhieesmärgid;

E. arvestades, et Doha lõppdeklaratsioonis määratletud Doha vooru lõpetamise tähtaeg 1. jaanuar 2005 on sine die edasi lükatud ja kuues ministrite konverents on kavas pidada Hong Kongis 2005. aasta detsembris;

F. arvestades, et komisjoni volinike Lamy ja Fischleri esitatud ELi poliitilistel meetmetel ja ettepanekutel oli eriline tähtsus peanõukogu otsuseni jõudmisel; arvestades, et põllumajandussfääris saavutatud edu ei ole suudetud saavutada üheski teises valdkonnas;

G. arvestades, et tehnilise abi ja suutlikkuse edendamise programmidel on tähtis osa tagamaks, et arengu-riigid valmistavad oma majandused ette maailmamajandusse integreerimiseks, parandavad suutlikkust läbirääkimiste pidamise, tootmise ja eksportimise valdkonnas, suurendavad oma sise- ja piirkondlikke turgusid ning võimalusi saada kasu kaubanduse senisest suuremast liberaliseerimisest;

H. arvestades, et Doha arenguprogramm võib põhjustada soodustuste kadumist, mis Euroopa Liit on andnud Cotonou lepingu kohaselt Aafrika, Kariibi mere ja Vaikse ookeani piirkonna riikidele üldise soodustuste süsteemi (GSP) ja muude kaubanduslike soodustuste süsteemi alusel;

I. arvestades, et praeguseks ei ole mittepõllumajandustoodete turgudele juurdepääsu (ΝΑΜΑ) läbirääkimistel edu saavutatud; ja arvestades, et mittetariifsed tõkked ei tohiks takistada tollitariifide vähendamisega saavutatud turulepääsu;

J. arvestades, et teenuste majanduslik tähtsus, mis on Doha läbirääkimiste üks põhivaldkondadest kõnealustel läbirääkimistel kui Doha arenguprogrammi üldise tasakaalu seisukohast, kasvab pidevalt, mis lisaks turgude avamisele pakub arenguriikidele märkimisväärseid võimalusi, kuid sama oluline on jätta liberaliseerimise kohaldamisalast välja teenused, millega tagatakse põhivajaduste rahuldamine, ning arvestades, et selle valdkonna areng on valmistanud pettumuse;

K. arvestades, et EL on alati üles kutsunud läbirääkimistele Singapuri küsimustes Doha arenguprogrammi raames nii arenenud riikide kui arenguriikide huvides, ja arvestades, et kaubavahetuse hõlbustamine nõuetekohase tehnilise abi ja suutlikkuse edendamise abil toetab arenguriikide ekspordisuutlikkust;

L. arvestades, et WTO peadirektori ametiaeg lõpeb peatselt ja tuleb korraldada uus ametissenimetamine; arvestades lisaks Sutherlandi aruannet WTO tuleviku kohta ja Ameerika Ühendriikide Kongressi debatti oma WTO liikmesuse ja kaubandusesindaja ametiaja pikendamise küsimuses;

M. arvestades, et Euroopa põhiseaduse lepingu ühist kaubanduspoliitikat käsitlevate artiklite alusel muutub Euroopa Parlament kaasseadusandjaks rahvusvahelise kaubanduse küsimustes;

N. arvestades, et parlamentaarsel mõõtmel on WTOs tähtis koht kodanikega sideme loomise vahendina, et suurendada WTO demokraatlikku vastutust ja läbipaistvust;

O. arvestades, et globaliseerimisprotsessi ja WTO osa mõistetakse sageli valesti ning arvestades kodanikuühiskonna ja sotsiaalsete partneritega igakülgse konsulteerimise tähtsust,

1. tervitab 1. augusti 2004. aasta WTO peanõukogu otsust ja läbirääkimiste edukat lõpetamist komisjoni poolt; kordab oma kindlat toetust vabale ja õiglasele mitmepoolsele kaubandussüsteemile, mis edendab kaubandust, annab panuse säästvasse arengusse ja globaliseerumise tõhusasse juhtimisse kõikide hüvanguks; rõhutab samuti kasu, mida arenguriigid saavad kahepoolsete lepingute asemel mitmepoolsest lähenemisviisist kaubanduspoliitikale;

2. kutsub komisjoni üles nõudma kiiret edasiminekut kõigis peanõukogu otsuses käsitletud valdkondades, nii et Hong Kongi oleks võimalik minna tasakaalustatud ja laiaulatusliku ettepanekuga, kus arutelu keskseks küsimuseks on areng;

3. rõhutab vajadust soodustada kõikehõlmavat, tõhusat ja läbipaistvat läbirääkimismenetlust, milleks tuleb 2005. aasta juuliks esitada poliitilised algatused läbirääkimiste edasiviimiseks ning põllumajanduse ja mitte-põllumajandustoodete turgudele juurdepääsu (ΝΑΜΑ) käsitleva läbirääkimismenetluse üksikasjalik kavand;

4. palub, et WTO peanõukogu 2005. aasta juuliks kavandatud käesoleva olukorra aruanne tugineks rangelt faktidele, et mitte anda alust petlikele ootustele avalikkuse seas, ja palub, et Doha vooru töö lõpetamiseks kehtestatakse kuupäev, mis arvestaks vajalikul määral kõigi, eelkõige arenguriikide läbirääkijatele vajaliku ettevalmistusajaga;

5. palub, et tulevased läbirääkimised annaksid tulemusi kõikides Doha arenguprogrammi valdkondades, mis tegelikult toetavad arenguriikide integreerimist, võttes täielikult arvesse nende probleeme, ja käsitleksid eelkõige vähimarenenud riikide eriprobleeme, kellele tuleb anda vabastus eksporditollidest ja kvootidest "tasuta vooru" vaimus; samuti palub, et Doha vooru tulemused aitaksid kaasa aastatuhande arengueesmärkide saavutamisele ülemaailmse majanduskasvu edendamise abil;

6. palub, et uuritaks viise, mis tagaksid vajaliku paindlikkuse, mille puhul arvestatakse iga arenguriigi profiili, ja et Rahvusvaheline Valuutafond, muude organisatsioonide hulgas, rakendaks "kaubandusintegrat-siooni mehhanismi", mis on loodud kahjude hüvitamiseks, mida need riigid võivad kannatada kaubanduse liberaliseerimise tõttu;

7. tervitab veel kord arenguriikide (G20, G33, G90 jt) organisatsioonilise ja eneseteadvuse taseme tõusu, mis hõlbustab kokkulepetele jõudmist ja muudab reaalsemaks mitmepoolse kaubandussüsteemi õiglasema ümberkorraldamise võimaluse;

8. tervitab viisi, millega on hõlbustatud väiksemate delegatsioonide osalemist läbirääkimistel, ja õnnitleb komisjoni väiksemate riikide nagu Vaikse ookeani saarte toetamise eest, arendades seal tehnilise abi programme; kuid soovitab komisjonil tungivalt jätkata tööd, et suurendada läbipaistvust ja osalemist WTO otsuste tegemisel ning toetada arenguriike otsustamises osalemise parandamisel;

9. palub komisjonil võimalusel kaaluda vähimarenenud riikide jaoks "arengukasti" rakendamist põllu-majandusläbirääkimistel, et nad saaksid tegeleda toiduohutuse ja maapiirkondade tööhõive probleemidega, mis on põhiküsimused seoses vaesuse likvideerimisega;

10. kordab vajadust sihtotstarbelise tehnilise abi ja suutlikkuse suurendamise järele, mis on arenguriikides oluline element kaubanduse muutmisel nende riikliku arengupoliitika ja vaesuse vähendamise strateegia lahutamatuks osaks, kaubanduse ja ekspordimahu suurendamisel, tõhusate läbirääkimisoskuste parandamisel, WTO eeskirjade kohaldamise hõlbustamisel ning neile võimaluse andmisel oma majandust kohandada ja mitmekesistada;

11. palub intensiivistada lõuna-lõuna suunal toimuvat kaubavahetust, arvestades, milliseid arenguvõimalusi selline kaubandus arenguriikidele pakub, kaaludes nendevaheliste kaubandustõkete kaotamist, kehtestades eri- ja diferentseeritud kohtlemise, mis võimaldab suurendada vähimarenenud riikide tarnevõimet, ja julgustades vähimarenenud riikide vaba juurdepääsu kujunevate riikide turgudele;

12. 12 kutsub komisjoni üles võtma asjakohaselt arvesse soodustariifimäärade kadumise mõjusid, mida Doha arenguprogramm võib põhjustada Cotonou lepingule, üldisele soodustuste süsteemile ja muudele kaubanduslike soodustuste süsteemidele, koostama eriettekannet, milles uuritakse Doha vooru mõju Cotonou lepingule ja üldisele soodustuste süsteemile ning kaaluma, milliseid meetmeid tuleks võtta, et tagada ELi poolt arenguriikidele, eelkõige kõige vaesematele arenguriikidele antud soodustuste tõhusus;

13. tervitab peanõukogu otsust ja õhutab WTO liikmeid pühendama samavõrra tähelepanu kolmele sambale (eksporditoetused, riiklik abi ja juurdepääs turule) ja 2005. aasta juulis võtma enesele kohustust tagada üksikasjalik läbirääkimismenetlus tulevaseks Hong Kongi ministrite konverentsiks;

14. palub, et kõik WTO arenenud riikidest liikmed kohaldaksid viivitamatult ja üheaegselt nimetatud eksporditoetuste, riikliku abi ja turule juurdepääsuga seotud meetmeid, et vältida ELi ühepoolset relvitusta-mist, kohaldades samal ajal arenguriikide suhtes eri- ja diferentseeritud kohtlemist;

15. toetab eksporditoetuste tasakaalustatud järkjärgulist vähendamist, kusjuures ekspordikonkurentsi kõik vormid peavad kõigi tööstusriikidest kaubanduspartnerite puhul olema sarnased;

16. soovitab komisjonil tungivalt jätkata ühise põllumajanduspoliitika kavandatud reformimist ja tervitab seoses sisetoetusega asjaolu, et peanõukogu otsus ei kahjusta Euroopa põllumajandusmudelit ega Luxembourg'i kokkulepet ühise põllumajanduspoliitika reformimise kohta; rõhutab vajadust määratleda "rohelises kastis" sisalduvad ühismeetmed, sealhulgas toodanguga sidumata toetused, võimaldades säilitada põllumajandustootmise multifunktsionaalse olemuse ja toetades nii maaelu kui ka maapiirkondadele omaseid töökohti;

17. palub seoses turule juurdepääsuga säilitada õiglane ja võrdne tasakaal arenguriikide taotluste ning ühenduse turgude stabiilsuse ja elujõulisuse vahel; nõuab seoses sellega "tundliku toote" mõiste nõuetekohast ja täpset määratlemist ühiste kriteeriumide alusel ning võimalust seoses tollimaksudega säilitada kohustused kas väärtusele vastavate või koguseliste tollimaksude vormis;

18. rõhutab arenguriikide toodangu ELi põllumajandustoodete turule juurdepääsu kõrget taset ning kutsub teisi arenenud partnereid ja kujunevaid riike jätkama turgude avamist vähimarenenud riikidele;

19. kutsub üles põllumajandustoodete turgudele juurdepääsu käsitlevates aruteludes võtma igati arvesse läbirääkimisi geograafiliste tähiste üle, mis on põhielement üleminekul kvaliteetsele põllumajanduslikule tootmisele ja sellest korralikule tulu teenimisele;

20. tervitab otsust kasutada puuvilla küsimuses ulatuslikku, kiiret ja konkreetset, muudest valdkonna algatustest sõltumatut lähenemist ning samuti moodustada selle küsimuse tarvis spetsiaalne allkomitee; neid meetmeid tuleks kohaldada kindlate tähtaegadega ja täiendada talupidajate ja tööstuse struk-tuuritoetusreformi programmidega asjaomastes ELi piirkondades, samal ajal kui Maailmapank ja Rahvusvaheline Valuutafond, ÜRO arenguprogramm ja muud rahvusvahelised organisatsioonid võtavad arenguriikide tarvis arengutoetuse meetmeid;

21. kutsub komisjoni üles kiirendama läbirääkimisi mittepõllumajandustoodete turgudele juurdepääsu üle, määratledes kõrgete tollimaksude, tollimaksude ülemmäärade ja tollimaksude kasvamise kaotamiseks või vähendamiseks kohase skeemi, ning samuti uurima arenguriikide osalise vastastikkuse võimalust, arvestades kohasel määral neile vajalikku paindlikkust ning kohaldades nende nagu ka vähimarenenud riikide suhtes eri- ja diferentseeritud kohtlemise põhimõtet; rõhutab lisaks sellele, et lõuna-lõuna suunalise turu avamisega tagatakse olulised kaubandus- ja arengueelised, eelkõige kõrgema arengutasemega majandustele; sama moodi rõhutab vajadust kaotada õigustatud juhtudel kõigi kaubanduspartnerite poolt mittetariifsed tõkked;

22. mõistab hukka asjaolu, et ei ole kehtestatud konkreetset teenuste raamistikku, ehkki tervitab vastu võetud soovitusi ja innustab kõiki WTO liikmeid esitama läbivaadatud kvaliteetseid pakkumisi kokkulepitud mai 2005 tähtajaks, pidades eelkõige silmas neid sektoreid ja tarneviise, mis pakuvad huvi arenguriikide ekspordile (nagu sätestatud kokkuleppe C lisas); palub läheneda ettevaatlikult avalike teenuste liberaliseerimi-sele, palub, et tervishoiu-, haridus- ja audiovisuaalsektoriga seotud teenuseid ja inimeste põhivajadustega seotud teenused, nagu vesi ja energia, jääksid liberaliseerimisest välja, kuna arengumaadelt pole kohane nõuda nende teenuste liberaliseerimist viisil, mis toob kaasa nende kahjustamise;

23. märgib, et põllumajandus on nende läbirääkimiste puhul tõesti kõige olulisem peatükk, kuid märgib, et see peab olema liikumapanev jõud ning et selle valdkonna arengut tuleb kasutada abinõuna ja läbirääkimiste abivahendina edu saavutamiseks muudes valdkondades, eelkõige teenusekaubanduses, ja kõigile WTO liikmetele parema juurdepääsu tagamisel tööstuskaupadele, vähendades tõhusalt imporditollimakse ja muid kaubandustõkkeid;

24. tervitab kokkulepet kaubanduse hõlbustamise läbirääkimiste alustamise kohta, mis parandab arenguriikide ekspordimahtu, ning tõdeb, et EL on teinud arenguriikide suhtes žesti, jättes läbirääkimistel kõrvale kõik Singapuri küsimused, kuid rõhutab samas võimalust pidada nende küsimuste üle läbirääkimisi mitmepoolses raamistikus nii arenenud riikide kui ka arenguriikide huvides; palub järgida peanõukogu otsuse lisas D kokku lepitud arengumaade eri- ja diferentseeritud kohtlemise ning abi põhimõtteid, võttes vajalikul määral arvesse kohustuste üleminekuperioode ja kokkusobivust nende riikide haldus- ja institutsioonilise suutlikkusega;

25. kutsub üles tegema pragmaatilisi, jätkuvaid edusamme peanõukogu otsuses käsitlemata valdkondades, nagu näiteks dumpinguvastased ja toetuste alased meetmed, TRIPS, rahvusvahelise kaubanduse ja geograafiliste tähiste keskkonnamõõde, sealhulgas küsimustes, mis on seotud nende kaitse laiendamisega muudele toodetele peale veinide ja kangete alkohoolsete jookide, mis on kooskõlas Doha läbirääkimisvolitustega;

26. rõhutab, et käimasolevatel WTO läbirääkimistel tuleb rohkem tähelepanu pöörata ka intellektuaalse omandi õiguste kaitsele ja nende järgimisele, muuhulgas TRIPS-lepingu kontekstis; kahetseb, et paljud WTO riigid suhtuvad võltsitud ja piraatkaubaga kauplemisega võitlemisse leigelt;

27. kutsub kõiki osalisi tegema kõikvõimalikke jõupingutusi, jõudmaks kokkuleppele WTO uue peadirektori ametissemääramiseks 2005. aasta mais, nii et ametissemääramise menetlus ei segaks Doha vooru läbirääkimiste edasiminekut;

28. rõhutab vajadust WTOd põhjalikult reformida ning loeb Sutherlandi aruannet esimeseks sammuks tõhusama, avatuma, demokraatlikuma ja läbipaistvama organisatsiooni loomisel ning tugevama poliitilise osaluse saavutamisel läbirääkimistel;

29. kutsub üles järgmistele institutsioonilistele reformidele, et ajakohastada WTO institutsioonide roll ning parandada otsustusprotsessi, vaidluste lahendamise mehhanismi ning dialoogi kodanikuühiskonnaga; tunnistab, et WTO peab andma kodanikuühiskonnale piisavat teavet ja selgitusi oma põhimõtete ja meetmete üleilmastumise ja WTO rolli laialdase vääritimõistmise ja väärtõlgenduse vältimiseks; tervitab seetõttu Sutherlandi aruannet, mis lükkab ümber suure osa sellisest kriitikast ja väärarvamustest;

30. kordab millenniumi deklaratsioonis tõdetud vajadust seada sisse tihedamad suhted WTO ja teiste rahvusvaheliste organisatsioonide vahel, mis on oluline etapp erineva, jätkusuutlikuma globaliseerumise saavutamisel, mis teenib ühiseid eesmärke ja aitab seoses arenguprobleemidega saavutada igati kooskõlastatud kriteeriume; usub, et seoses sellega peaksid kõik WTO liikmesriigid tingimata täitma Rahvusvahelise Tööorganisatsiooni eeskirju;

31. usub, et tihe koostöö ELi ja Ameerika Ühendriikide vahel on äärmiselt oluline nii käimasolevate läbirääkimiste õnnestumiseks kui ka mitmepoolse kaubandussüsteemi tõhusaks toimimiseks ning Ameerika Ühendriikide Kongress peaks laiendama oma läbirääkimisvolitusi ja toetama Ameerika Ühendriikide WTO liikme staatuse uuendamist; rõhutab aga, et esmatähtsaks jääb kõigi WTO liikmesriikide, eelkõige G-20 ja G-90 gruppide kaasamine otsustusprotsessi;

32. toetab täielikult parlamentide institutsionaliseerimist WTOs, et tugevdada WTO läbirääkimiste demokraatlikku õiguspärasust ja läbipaistvust, kuna parlamendiliikmed võivad olla oluliseks ühenduslüliks kodanikega, eelkõige teabeallikana ja nende muredele vastajana; tervitab sellega seoses 24.– 26. novembril 2004 Brüsselis toimunud WTO parlamentaarsel konverentsil vastu võetud deklaratsiooni ja otsust korraldada järgmine parlamentaarne konverents üheaegselt ministrite konverentsiga Hongkongis detsembris 2005;

33. usub, et kõik Euroopa institutsioonid peavad tegema rahuldavate tulemuste saavutamiseks tihedat koostööd, ning kutsub seetõttu nõukogu ja komisjoni üles jätkama Euroopa Parlamendi täpset teavitamist ka Doha vooru ja Hong Kongi ministrite konverentsi ajal, kaasama parlamenti tulevastesse aruteludesse ja säilitama Euroopa Parlamendile juurdepääsu komitee 133 dokumentidele;

34. teeb presidendile ülesandeks edastada käesolev resolutsioon nõukogule ja komisjonile, liikmesriikide ja ühinevate ning kandidaatriikide parlamentidele, WTO peadirektorile ja Parlamentidevahelise Liidu presidendile.

[1] ELT C 77 E, 26.3.2004, lk 393.

[2] ELT C 74 E, 24.3.2004, lk 861.

[3] EÜT C 177 E, 25.7.2002, lk 290.

[4] EÜT C 189, 7.7.2000, lk 213.

[5] EÜT C 296, 18.10.2000, lk 121.

[6] EÜT C 343, 5.12.2001, lk 96.

[7] Vastuvõetud tekstid, P6_TA(2005)0066.

[8] EÜT C 112 E, 9.5.2002, lk 326.

--------------------------------------------------